<classify> MKUU wa Mkoa Tabora, Aggrey Mwanri amemwagiza Katibu Tawala wa Mkoa, Msalika Makungu kuhakikisha viongozi waliohusika na halmashauri tatu kutoa zawadi hewa kwa wakulima, wafugaji na wavuvi wachukuliwe hatua za kinidhamu.Alitoa agizo hilo kwenye kilele cha Siku ya Wakulima Nanenane kilichofanyika kwenye Viwanja vya Fatma Mwassa mjini hapa akiwa na viongozi mbali mbali kutoka mikoa ya Kanda ya Magharibi, ya Tabora na Kigoma.Mwanri alisikitishwa kuona wanaotakiwa kupewa zawadi zao walikuwa wanatangazwa na kuahidiwa watapewa siku nyingine, kinyume cha makubaliano ya mkoa waliowekewa viongozi katika kila halmashauri waandae zawadi na vyeti.Alisema hali hiyo inadhalilisha Mkoa wa Tabora na kuonekana hauna maana wakati inafanya mambo makubwa kwa wakuliwa na wafanyabiashara kwa ujumla.Alisema katika kutoa zawadi hewa zilitajwa kuwa ni Halmashauri ya Wilaya ya Kaliua ndio inaongoza, Halmashauri ya Mji wa Nzega na Halmashauri ya Wilaya ya Nzega.Alisema hali hiyo inaonekana bado viongozi wamekuwa na mazoea ya kuendelea kutoa zawadi hewa licha ya Serikali ya Mkoa wa Tabora kupiga marufuku kwa muda mrefu.Makungu ameomba radhi kwa tukio hilo lililotokea mbele ya mgeni rasmi ambaye ni Mkuu wa Mkoa wa Kigoma, Brigedia Jeneral mstaafu Emmanuel Maganga.Makungu amesema agizo atalitekeleza haraka kwa kuwachukulia hatua za kinidhamu ili iwe fundisho kwa viongozi wengine ambao wanaweza baadaye wakajisahau majukumu ya kazi na makubaliano yatakayotolewa na serikali.Katika hotuba yake, Maganga amesema hakufurahishwa na utoaji wa zawadi hewa kwa wakulima, wafugaji na wavuvi ambao walikusudiwa kupewa kwenye maonesho hayo.Maganga alisema hali hiyo inasababisha wakulima, wafugaji na wavuvi kuwa wanyonge mbele ya viongozi waliohudhuria na kuonekana kama serikali haiwatendei haki.  <topic>: KITAIFA 